Diari Oficial de la Generalitat Valenciana


Sumari del DOGV 3024, del 30-06-1997 (1997/7670)

ACORD de 13 de març de 1997, de la Comissió Territorial d'Urbanisme de València, relatiu a la modificació de les Normes Subsidiàries d'Alpuente, relativa al canvi d'alineacions en la zona del Batán.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3024

Data del DOGV
:   30-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7670


Data del document
:   13-03-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 13 de març de 1997, de la Comissió Territorial d'Urbanisme de València, relatiu a la modificació de les Normes Subsidiàries d'Alpuente, relativa al canvi d'alineacions en la zona del Batán.  
La Comissió Territorial d'Urbanisme de València, en la sessió del 13 de març de 1997, va adoptar el següent acord:  
Vist l'expedient enviat per l'Ajuntament d'Alpuente, que fa referència a la modificació de les Normes Subsidiàries relativa al canvi d'alineacions en la zona del Batán, i d'acord amb els següents:  
Antecedents de fet  
Primer  
El projecte es va sotmetre a informació pública mitjançant acord del Ple de l'Ajuntament en la sessió del dia 27 de setembre de 1996 i, després del pertinent període d'informació pública en què no es van presentar al·legacions, es va aprovar provisionalment pel mateix òrgan en data 27 de desembre de 1996.  
Segon  
El projecte consta de memòria i dels següents plànols: plànol d'alineacions vigent, plànol d'alineacions modificades i plànol de l'estat actual de la zona del Batán. S'han enviat tres còpies del projecte, degudament diligenciades.  
Tercer  
La modificació té com a objecte l'alteració de les alineacions que separen dues illes de cases longitudinals i una de triangular projectades en l'ordenació actualment vigent.  
A causa d'un canvi en l'orografia del terreny i per a una millor orientació dels carrers, es proposa l'alteració d'aquestes alineacions i, en lloc de projectar carrers de 6, 10, 11 i 16 metres, fer-los transversals de 9 metres, indicant que està més d'acord amb les altures (III) i les estructures actuals de la trama existent.  
Al mateix temps, es grafien els patis de les illes de cases, es crea una zona verda i, adossada a aquesta, es projecta una parcel·la a la qual es donarà un ús dotacional i quedarà de propietat municipal.  
S'assenyala que les condicions d'edificació seran les regulades amb caràcter general en el títol III de les Normes Urbanístiques, tret de la precisió de la limitació de la profunditat edificable en planta pis a un màxim de 13 metres.  
Per a tota aquesta actuació es delimita a més a més una unitat d'execució.  
S'adjunta així mateix un quadre justificatiu del càlcul de l'aprofitament residencial, en què resulta una edificabilitat total de 18.540 m2t, lleugerament inferior als 18.648 m2t que corresponien a l'ordenació vigent.  
Quart  
Alpuente compta amb Normes Subsidiàries aprovades definitivament per la Comissió Territorial d'Urbanisme en data 17 de setembre de 1990. Aquestes normes han sigut objecte de cinc modificacions puntuals.  
Cinqué   
La Comissió Informativa de la Comissió Territorial d'Urbanisme de València, en la sessió del 5 de març de 1997, va emetre un informe relatiu al projecte que ens ocupa, i va complir així el que disposa l'article 11 del Decreto 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, d'acord amb el que estableix l'article 55.1, per remissió a l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara, LRAU). Per una altra part, la documentació està completa, d'acord amb el que estableix l'article 27 del mateix text legal.  
Segon  
S'adverteix que, sense perjudici de la seua viabilitat, les testeres de les illes de cases grafiades dins de la unitat d'execució donen lloc a uns solars que poden resultar de difícil edificació, com a resulat de la reduïda dimensió de la profunditat edificable (3 metres en el cas més extrem).  
Tercer  
Així mateix, s'aprecia que el viari exterior que confronta amb el sòl urbanitzable resulta d'una amplària d'escassa dimensió (5 metres). Per això, caldrà vincular, al desenvolupament d'aquest sòl urbanitzable, l'execució d'aquesta secció del viari.  
Quart  
El Servei d'Explotació de Vies i Obres de la Diputació Provincial va emetre un informe, en data 4 de març de 1997, en el qual s'indica el que es diu tot seguit:  
«La modificació d'alineació proposada suposa l'obertura de tres nous vials perpendiculars a la carretera VV-6041, amb el manteniment de la mateixa distància de l'edificació.  
Per tal que no es produïsquen tal quantitat de connexions amb la carretera i tenint en compte que el viari paral·lel a aquesta té 10 metres d'ample, s'hauria de dissenyar un separador entre la carretera i aquest viari, al qual accedirien els carrers esmentats i serviria de via de servei amb connexions a la carretera en els seus extrems.  
Proposem la secció tipus següent des de l'eix de la carretera: carril 3 metres, vorera d'emergència 1 metre, separador 1 metre i 8 metres entre el vial lateral i la vorera.»  
Cinqué  
Cap de les consideracions manifestades en els tres punts anteriors suposen deficiències que impedisquen l'aprovació de l'expedient, sinó que poden complir-se en el desenvolupament de l'actuació, per això l'expedient pot aprovar-se amb aquestes consideracions.  
Sisè  
La Comissió Territorial d'Urbanisme és l'òrgan competent per a emetre un dictamen resolutori sobre l'aprovació definitiva de les Normes Subsidiàries -i de les seues modificacions- de municipis de menys de 50.000 habitants, d'acord amb el que disposen els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista del que antecedeix, la Comissió Territorial d'Urbanisme de València, en la sessió del dia 13 de març de 1997, acorda:  
Aprovar definitivament la modificació de les Normes Subsidiàries d'Alpuente, relativa al canvi d'alineacions en la zona del Batán, tenint en compte les consideracions indicades anteriorment que, en síntesi, es refereixen a la profunditat edificable d'alguns solars, l'amplària del vial que limita amb el sòl urbanitzable i la disposició d'un separador amb la carretera.  
L'Ajuntament d'Alpuente haurà de notificar el contingut d'aquest acord a tots els particulars interessats en l'expedient al qual es fa referència.  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador des de la data de publicació.  
Tot això, sense perjudici que es puga exercitar qualsevol altre recurs que considere oportú.  
València, 13 de març de 1997.- El secretari de la Comissió Territorial d'Urbanisme: José Manuel Palau Navarro